PRIJEDLOG

Na temelju članka 116. stavka 5. Zakona o zaštiti i očuvanju kulturnih dobara ("Narodne novine", broj: 145/24) i članka 39. Statuta Grada Dubrovnika ("Službeni glasnik Grada Dubrovnika", broj: 2/21), Gradsko vijeće Grada Dubrovnika na \_\_\_\_ sjednici održanoj \_\_\_\_\_\_\_\_\_\_\_ 2025., donijelo je

**ODLUKU**

**o visini spomeničke rente na području Grada Dubrovnika**

**Članak 1.**

Ovom Odlukom utvrđuju se obveznici plaćanja spomeničke rente, visina spomeničke rente, način i rokovi plaćanja spomeničke rente na području Grada Dubrovnika.

**Članak 2.**

Obveznici spomeničke rente su fizičke i pravne osobe koje su obveznici poreza na dohodak ili poreza na dobit i koje obavljaju gospodarsku djelatnost u nepokretnom kulturnom dobru ili na području kulturno-povijesne cjeline.

Fizičke i pravne osobe koje u svom sastavu imaju poslovne jedinice (svako stalno mjesto obavljanja gospodarske djelatnosti) koje obavljaju gospodarsku djelatnost u nepokretnom kulturnom dobru ili na području kulturno-povijesne cjeline, obveznici su spomeničke rente za svaku poslovnu jedinicu.

**Članak 3.**

Korisnik koncesije na kulturnom dobru te fizičke i pravne osobe koje obavljaju prerađivačku ili proizvodnu djelatnost kao pretežitu djelatnost oslobođeni su plaćanja spomeničke rente.

**Članak 4.**

Osnovica spomeničke rente korisna je površina poslovnog prostora koji se nalazi u nepokretnom kulturnom dobru ili na području kulturno-povijesne cjeline.

**Članak 5.**

Spomenička renta na području Grada Dubrovnika iznosi 0,53 eura po četvornome metru korisne površine poslovnog prostora koji se nalazi u nepokretnom kulturnom dobru ili na području kulturno-povijesne cjeline mjesečno.

Iznimno od odredbe stavka 1. ovoga članka, obveznici spomeničke rente koji djelatnost obavljaju na Elafitskim otocima (Koločep, Lopud, Šipan) spomeničku rentu plaćaju u iznosu od 0,27 eura po četvornome metru korisne površine poslovnog prostora koji se nalazi u nepokretnom kulturnom dobru ili na području kulturno-povijesne cjeline mjesečno, a fizičke osobe koje obavljaju tradicijske obrtničke djelatnosti i koje temeljem provedenog natječaja subvencionira Grad Dubrovnik, spomeničku rentu plaćaju u iznosu od 0,13 eura po četvornome metru korisne površine poslovnog prostora koji se nalazi u nepokretnom kulturnom dobru ili na području kulturno-povijesne cjeline mjesečno.

**Članak 6.**

Spomenička renta plaća se prema rješenju o utvrđivanju spomeničke rente koje za svaku kalendarsku godinu donosi upravni odjel Grada Dubrovnika nadležan za poslove komunalnog gospodarstva.

Protiv rješenja iz stavka 1. ovoga članka može se podnijeti žalba upravnom odjelu Dubrovačko-neretvanske županije nadležnom za poslove komunalnog gospodarstva.

Na ovršni i žalbeni postupak primjenjuju se odredbe zakona kojim se uređuje komunalno gospodarstvo, a na zastaru se primjenjuju odredbe zakona kojim se uređuje porezni postupak.

**Članak 7.**

Spomenička renta utvrđena rješenjem iz članka 6. ove Odluke plaća se u mjesečnim obrocima i to na način da se prvi i drugi obrok plaćaju u roku od 30 dana od dana dostave rješenja, a ostali obroci plaćaju se najkasnije do petnaestoga dana u mjesecu za tekući mjesec.

Prvi obrok iz stavka 1. ovoga članka predstavlja iznos spomeničke rente za razdoblje od dana nastanka obveze plaćanja spomeničke rente, odnosno od dana početka obavljanja gospodarske djelatnosti u tekućoj kalendarskoj godini do zadnjeg dana u mjesecu u kojem se donosi rješenje iz članka 6. ove Odluke, a ostali obroci predstavljaju iznose spomeničke rente za preostale mjesece.

**Članak 8.**

Obveznici spomeničke rente moraju nadležnom upravnom odjelu Grada Dubrovnika u čijem su djelokrugu poslovi komunalnog gospodarstva, do 31. ožujka godine za koju se utvrđuje spomenička renta, dostaviti podatke o korisnoj površini poslovnih prostora koji se nalaze u nepokretnom kulturnom dobru ili na području kulturno-povijesne cjeline.

Obveznici spomeničke rente koji u tijeku kalendarske godine počinju ili prestaju obavljati djelatnost u nepokretnom kulturnom dobru ili na području kulturno-povijesne cjeline dužni su u roku od 30 dana od dana početka ili prestanka obavljanja djelatnosti prijaviti promjenu i dokazati tu činjenicu nadležnom upravnom odjelu Grada Dubrovnika u čijem su djelokrugu poslovi komunalnog gospodarstva, a spomenička renta obračunat će se za dio godine u kojem su obavljali djelatnost.

Ako obveznici spomeničke rente ne postupe sukladno odredbama stavka 1. i 2. ovoga članka, iznos spomeničke rente utvrdit će se na temelju činjenica koje utvrdi upravni odjel Grada Dubrovnika nadležan za poslove komunalnog gospodarstva.

**Članak 9.**

Danom stupanja na snagu ove Odluke prestaje važiti Odluka o visini spomeničke rente Grada Dubrovnika ("Službeni glasnik Grada Dubrovnika", broj: 7/10, 2/11, 14/15, 12/16 i 25/18).

**Članak 10.**

Postupci započeti po odredbama Odluke o visini spomeničke rente Grada Dubrovnika ("Službeni glasnik Grada Dubrovnika", broj: 7/10, 2/11, 14/15, 12/16 i 25/18), a koji nisu dovršeni do dana stupanja na snagu ove Odluke, dovršit će se prema odredbama Odluke o visini spomeničke rente Grada Dubrovnika ("Službeni glasnik Grada Dubrovnika", broj: 7/10, 2/11, 14/15, 12/16 i 25/18).

**Članak 11.**

Ova Odluka stupa na snagu osmog dana od dana objave u "Službenom glasniku Grada Dubrovnika".

KLASA:

URBROJ:

Dubrovnik, \_\_\_\_\_\_\_\_\_\_\_\_\_\_\_\_\_\_\_ 2025.

Predsjednik Gradskog vijeća

mr. sc. Marko Potrebica